Neuvoston päätöslauselma, annettu 19 päivänä kesäkuuta 2001, eläinten hyvinvoinnista kuljetuksen aikana



Virallinen lehti nro C 273 , 28/09/2001 s. 0001 - 0001



Neuvoston päätöslauselma, annettu 19 päivänä kesäkuuta 2001, eläinten hyvinvoinnista kuljetuksen aikana (2001/C 273/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen sekä katsoo seuraavaa: - Euroopan unionista tehdyn sopimuksen päätösasiakirjaan liitetyssä julistuksessa N:o 24 Euroopan toimielimiä sekä jäsenvaltioita kehotetaan ottamaan täysimääräisesti huomioon muun muassa yhteisen maatalouspolitiikan alalla yhteisön lainsäädännön laatimisen ja täytäntöönpanon yhteydessä eläinten hyvinvoinnin vaatimukset; - komission kertomuksesta neuvostolle ja Euroopan parlamentille jäsenvaltioiden kokemuksista eläinten suojelemisesta kuljetuksen aikana annetun direktiivin 91/628/ETY muuttamisesta annetun neuvoston direktiivin 95/29/EY täytäntöönpanon jälkeen käy ilmi, että mainitun direktiivin säännösten soveltamisessa esiintyy puutteita varsinkin siltä osin kuin on kyse kuljetusaikarajoitusten ja kuormaustiheyden noudattamisesta, eläinten puuttuvasta huolenpidosta ja julmasta kohtelusta lähinnä pitkien kuljetusten yhteydessä; - unionia viime vuosina kohdanneiden eläinten terveyteen liittyneiden erilaisten kriisien (erityisesti klassinen sikarutto Alankomaissa (1997/98) ja hiljattainen suu- ja sorkkatauti) esiintymiseen on huomattavilta osin vaikuttanut elävien eläinten kuljetusten suuri määrä sekä näiden eläinkulkutautien vaivaamien jäsenvaltioiden sisällä että eri jäsenvaltioiden välillä; - neuvoston direktiivillä 95/29/EY perustettujen pysähdyspaikkojen käyttö eläinten pitkien kuljetusten mahdollistamiseksi saattaa aiheuttaa tiettyjen tartuntatautien (erityisesti suu- ja sorkkataudin ja klassisen sikaruton) leviämisvaaran; - karjanhoidon erikoistuminen ja eläintuotannon keskittyminen ja tehostuminen jäsenvaltioiden tietyillä alueilla samoin kuin teurastamojen sekä eläimistä saatavien tuotteiden käsittelylaitosten rationalisointi ovat merkittävästi lisänneet eläinten kuljetuksia sekä jäsenvaltioiden sisällä että jäsenvaltioiden välillä käytävässä kaupassa; KATSOO, että - jäsenvaltioiden ja komission on huolehdittava voimassa olevan lainsäädännön tosiasiallisesta täytäntöönpanosta ja varmistettava sen tiukka valvonta; - lähitulevaisuudessa olisi harkittava uusia aloitteita eläinten suojelun ja hyvinvoinnin parantamiseksi sekä tarttuvien eläintautien esiintymisen ja leviämisen estämiseksi; - välttämättömien kuljetusten osalta ja eläinten hyvinvoinnin ja terveyden suojaamiseksi kuljetuksen aikana ja sen jälkeen olisi otettava käyttöön tiukemmat vaatimukset, jotta vältetään kipu ja kärsimys; PYYTÄÄ komissiota esittämään tätä varten neuvostolle mahdollisimman pian - asianmukaisia ehdotuksia näiden tavoitteiden toteuttamiseksi; ehdotuksissa on otettava huomioon jäsenvaltioiden kokemukset direktiivin 95/29/ETY täytäntöönpanosta; - eläinten terveyttä ja hyvinvointia koskevan kertomuksen a) elävien eläinten kuljetuksiin liittyvistä kysymyksistä ottaen huomioon myös yleisen edun välttää tarttuvien eläintautien leviämistä, b) ehdotettujen muutosten taloudellisista vaikutuksista Euroopan unionille yleensä tai sen alueille.